b'\n_START_ARTICLE_\nAG Weinberger\n_START_SECTION_\nActivitate\n_START_PARAGRAPH_\nWeinberger, care se consider\xc4\x83 \xe2\x80\x9eevreu ungur \xc8\x99i rom\xc3\xa2n\xe2\x80\x9d, a f\xc4\x83cut la mijlocul anilor optzeci trecerea de la chitarist rock la chitarist de blues, promov\xc3\xa2nd de atunci acest gen muzical. \xc3\x8en 1986 \xc8\x99i-a \xc3\xaenceput cariera de solist blues, \xc3\xaenfiin\xc8\x9b\xc3\xa2nd \xc3\xaempreun\xc4\x83 cu Harry Tavitian (pian), Corneliu Stroe (baterie) \xc8\x99i C\xc4\x83t\xc4\x83lin Rotaru (chitar\xc4\x83 bas) prima forma\xc8\x9bie de blues din Rom\xc3\xa2nia \xe2\x80\x93 Transylvanian Blues Community. Ignor\xc3\xa2nd cenzura regimului comunist, cei patru au reu\xc8\x99it s\xc4\x83 efectueze turnee \xc3\xaen Rom\xc3\xa2nia, unde datorit\xc4\x83 faptului c\xc4\x83 nu f\xc4\x83ceau parte din cultura promovat\xc4\x83 de stat, au umplut s\xc4\x83lile de concerte._NEWLINE_Dup\xc4\x83 1990, Weinberger a fost invitat \xc3\xaen turnee \xc3\xaen Germania, Elve\xc8\x9bia, Israel, Turcia, Ungaria (unde \xc3\xaen 1992 a c\xc3\xa2ntat \xc3\xaen deschiderea concertului sus\xc8\x9binut de chitaristul Al Di Meola). \xc3\x8en 1991, \xc8\x99i-a \xc3\xaenfiin\xc8\x9bat propria forma\xc8\x9bie de blues - Weinberger Blues Machine. A lansat primul s\xc4\x83u album de blues din Rom\xc3\xa2nia - Good Morning, Mr. Blues (1996), urmat \xc3\xaen 1997 de Standard Weinberger. Concertul de lansare al acestui album a fost televizat \xc8\x99i a avut meritul de a scoate blues-ul din underground, oferindu-l publicului larg. Totodat\xc4\x83, albumul din 1997 a ob\xc8\x9binut premiul Cel mai bun disc de jazz al anului 1997. Tot \xc3\xaen 1997, Weinberger a c\xc3\xa2ntat \xc3\xaen Pia\xc8\x9ba Universit\xc4\x83\xc8\x9bii cu ocazia vizitei pre\xc8\x99edintelui S.U.A., Bill Clinton. Ca urmare, a primit un mesaj de mul\xc8\x9bumire semnat personal de pre\xc8\x99edintele american._NEWLINE_\xc3\x8en continuare, muzicianul a produs \xc8\x99i prezentat dou\xc4\x83 emisiuni radio s\xc4\x83pt\xc4\x83m\xc3\xa2nale, la posturile Radio Rom\xc3\xa2nia Tineret \xc8\x99i Radio Contact. \xc3\x8en 1998 a \xc3\xaenfiin\xc8\x9bat funda\xc8\x9bia BlueSylvania \xc8\x99i a concertat \xc3\xaen cadrul festivalului Bluestock din Memphis, Tennessee. La finalul anului 1999 Weiberger \xc8\x99i-a lansat cel de-al treilea album, Transylvania Avenue._NEWLINE_\xc3\x8en iulie 2006 Weinberger \xc8\x99i-a lansat albumul cu num\xc4\x83rul patru, Nashville Calling, o premier\xc4\x83 pentru pia\xc8\x9ba muzical\xc4\x83 din Rom\xc3\xa2nia: este primul album de blues al unui artist rom\xc3\xa2n \xc3\xaenregistrat \xc8\x99i produs \xc3\xaen totalitate \xc3\xaen S.U.A.'